tartuNLP/wikipedia-smugri-20251201 huggingface dataset:
Aarne Karjalainen (vuorineuvos)

Aarne Feliks Karjalainen (21. maaliskuuta 1913 Oulu – 23. helmikuuta 1986 Torremolinos, Espanja) oli suomalainen kauppaneuvos (1963) ja vuorineuvos (1969), joka tunnetaan Hyvon-Kudeneule Oy:n perustajana, johtajana ja omistajana. 
Varhaiset vuodet.
Karjalainen syntyi Oulussa ja kävi kauppakoulun. Hän oli Tampereen Talous-Osakekaupan kotimyyjä 1936–1938. Siitä hän siirtyi trikootehdas Kudos Oy:n provisiopalkkaiseksi myyntimieheksi, yleni myyntipäälliköksi ja loi hyvät suhteet kaupan alan keskeisiin toimijoihin.
Hyvon-Kudeneule Oy:n toimitusjohtaja, vuorineuvos (1951–1975).
Karjalainen rakensi tekstiiliteollisuuskonsernin, jonka tuotemerkki oli Hyvon. Hyvon-Kudeneule Oy oli suomalainen trikoo- ja sukkatehdas, joka menestyi myös viennissä. Kudeneule aloitti toimintansa Helsingissä 1951 ja vuonna 1955 Hankoon valmistui Viljo Revellin suunnittelema tehdas, jonne Helsingin tuotanto siirtyi 1957. Aarne Karjalaisen tekstiiliyritys levisi Helsingistä Hankoon, Saloon ja Haukiputaalle. 
Haukiputaalla vuosina 1970–1975 toiminut tehdas oli merkittävä pienen paikkakunnan työllistäjä. Paikkakunnan väkiluku kasvoi 1 600 hengellä, joille rakennettiin asuntoja ja päiväkoti.
Vuonna 1961 Kudeneule oli Pohjoismaiden suurin puuvillaisten alusasujen valmistaja. Karjalainen käynnisti ainutlaatuisella interlock-koneella kudotusta trikookankaasta valmistettuja Hyvon-alusasuja. Hän toi tarjolle uudenlaisia materiaaleja ja kuoseja ja mullistavia ideoita, kuten verryttelyasun ja puuvillaisen pyjaman yhdistelmän. Tuolloin henkilökuntaa oli 550. Vuonna 1963 rakennettiin tehdas myös Saloon. Kun Hyvon-Kudeneule oli vahvimmillaan, mainosmies Matti Viherjuuri kehitti sille mieleen jäävän iskulauseen ”Hyvon yllä, hyv’on olla”. Todellisen menestyksen Kudeneule Oy saavutti Neuvostoliittoon suuntautuvassa kaupassa. Yrityksen toiminta päättyi rahoitusongelmiin vuonna 1975.
Hangon tehdasrakennus.
Hyvon-Kudeneule Oy:n rakennuttama tehdasrakennus on yksi Suomen sotien jälkeisen teollisuusarkkitehtuurin arvokohteista ja arkkitehti Viljo Revellin arkkitehtuurin päätöistä. Revell käytti tehtaan suunnittelussa edistyksellistä rakennustekniikkaa sekä tavoitteli toteutuksessa selväpiirteistä tuotantoympäristöä ja hyviä työolosuhteita, mikä näkyy tilan jäsentelyssä, materiaali- ja rakennevalinnoissa sekä pyrkimyksenä luonnonläheisyyteen.
The Lab

The Lab on virtuaalitodellisuusvideopeli, jonka on kehittänyt ja julkaissut Valve Corporation Microsoft Windowsille 5. huhtikuuta 2016. Se hyödyntää VR-teknologiaa ja HTC Vive - laitetta esitelläkseen virtuaalitodellisuuspelikokemuksia. Peli sijoittuu Portal-pelisarjan maailmaan, ja se tarjoaa kahdeksan eri pelityyppiä, jotka esittelevät virtuaalitodellisuutta. Pelissä voi myös olla vuorovaikutuksessa suurimman osan pelimaailman esineiden kanssa.
Pelaaminen.
Pelissä voi tutkia ympäristöä, kävellen oikeassa maailmassa, tai teleportaten ohjainten avulla. Pelaaja voi siirtyä eri pelimuotoihin ottamalla pallonmuotoisen portaalin käteensä ja laittamalla sen lähelle kasvojaan.
Pelissä on kahdeksan eri pelimuotoa. Pelit ovat pienoisulottuvuuksia, jotka ovat kaikki suuremman pienoisulottuvuuden sisällä, joka taas on fiktiivisen Aperture Science-laboratorion sisällä.
Arviot.
The Lab on Steam-pelipalvelussa kaikista parhaiten käyttäjäarvosteltu peli. Yli 99 % arvosteluista on positiivisia. Tätä osin selittää se, että peli on ilmainen.
Lars Hannunkari

Lars Johan (Lasse) Hannunkari (vuoteen 1943 Hollström) (12. lokakuuta 1918 Pankakoski – 13. helmikuuta 2003 Helsinki) oli Veitsiluoto Osakeyhtiön toimitusjohtaja. 
Hannunkarin vanhemmat olivat johtaja Karl Johan Hollström ja Alfhild Adele Nordström ja puoliso vuodesta 1946 Helka (Helga) Esteri Tossavainen (k. 2002). Hän tuli ylioppilaaksi Kotkan lyseosta 1937 ja valmistui diplomi-insinööriksi 1946. Hannunkari työskenteli ensin Helsingissä Wärtsilä-yhtymässä, kunnes siirtyi Oulu Osakeyhtiön palvelukseen 1948 ja sitten Kemi Oy:lle vuodesta 1954 vuoteen 1961 saakka. Kun Kemijärvi Oy oli fuusioitunut Veitsiluoto Osakeyhtiöön 1968, Hannunkari siirtyi Kemijärvelle 1965 valmistuneen sellutehtaan johtajaksi vuoteen 1971 asti. Tämän jälkeen Hannunkari työskenteli Kemissä Veitsiluoto Osakeyhtiön sellutehtaiden johtajana ja vuodesta 1974 yhtiön toimitusjohtajana. Eläkkeelle vuonna 1979 jäätyään hän muutti Helsinkiin. Hannunkaria pidettiin "vanhan ajan tehtaanjohtajana", joka säilytti etäisyyden alaisiinsa ja hoiti liiketoiminnan edellyttämän yhteydenpidon asiapohjalta.
S/S Prinsessa Armaada

Prinsessa Armaada on ollut vuodesta 1950 usean laivan nimi. 
Ensimmäinen "Prinsessa Armaada" sai nimen 28. kesäkuuta 1950 tehtäessä elokuvaa "Kaunis Veera eli Ballaadi Saimaalta". Repola Oy:n (myöhemmin Repola-Viipuri Oy) laivastoon kuulunut laiva oli sitä ennen "Pikisaari 3", ja alun perin se oli "S/S Uolevi". Alus poistettiin rekisteristä vuonna 1956 ja romutettiin. Sen jälkeen "Prinsessa Armaadaksi" nimitettiin muutamaksi vuodeksi "Pikisaari 1", mutta aluksen nimeksi palautettiin 1959 "Pikisaari 1", ja "Prinsessa Armadaksi" tuli "Pikisaari 2".
Lappeenrannan kaupungin omistama Saimaan Matkailijayhdistys osti "Pikisaari 2:n" eli "Prinsessa Armaadan", ja se siirtyi huvitarkoituksiin. Siitä tuli kahvilalaiva Lappeenrantaan, ja kahdeksan vuoden käytön jälkeen se vuonna 1967 romutettiin, kun sen pohja todettiin Lappeenrannan telakalla niin lahoksi, ettei kunnostus kannattanut taloudellisesti.
Saimaan Matkailijayhdistys osti Rauma-Repolaksi muuttuneelta yritykseltä entisen kahvilalaivan tilalle uuden eli "Pikisaari 4:n". Alkuperäiseltä nimeltään laiva oli "S/S Suomi", mutta muuttui ensin "Pikisaari 4:ksi" ja sen jälkeen "Prinsessa Armaadaksi" ja on tällä nimellä edelleen. Se kunnostettiin kahvilaksi Kaukaan telakalla. Se oli aluksi kahvilana ja sai 1980 keskiolutoikeudet, jolloin siitä tuli ravintolalaiva.
Pikisaari-nimiset laivat olivat Repola-Viipuri Oy:n laivaston laivoja. Kun ne nimettiin 1940-luvulla uudelleen, kaikki tervahöyryt saivat nimen Pikisaari, ja ne erotti toisistaan numero.
Subnautica

Subnautica on Unknown Worlds Entertainmentin kehittämä ja julkaisema seikkailu- ja selviytymispeli. Pelin ennakkojulkaisuversio julkaistiin vuonna OS X:lle ja Windowsille, ja pelin täysiversio julkaistiin vuonna 2018. Peli julkaisitiin PlayStation 4:lle ja Xbox Onelle Euroopassa 7. joulukuuta 2018 ja muualla 4. joulukuuta 2018. Peli julkaistiin Nintendo Switchille, PlayStation 5:lle ja Xbox Series X/S:lle 14. toukokuuta 2021.
Pelin irrallinen jatko-osa "Subnautica Below Zero" julkaistiin ennakkojulkaisuna 31. tammikuuta 2019.
Pelaaminen.
Peli sijoittuu avoimeen pelimaailmaan. Pelissä pelaaja voi tutkia meriplaneettaa, jonne hän on haaksirikkoutunut avaruusaluksella. Pelissä ollaan lähes koko ajan veden alla, paitsi silloin kun pelaaja käy pinnalla hengittämässä tai käy saarilla.
Pelissä on tarkoituksena tutkia planeettaa, kerätä rakennusmateriaaleja ja rakentaa vedenalaisia tukikohtia ja sukellusveneitä. Pelaajan täytyy myös syödä ja juoda selviytyäkseen. Pelissä on erilaisia kuvitteellisia merieläinlajeja, joista osa on vaarallisia pelaajalle tai vaihtoehtoisesti niistä on hyötyä. Esimerkiksi Rakkokala ja Linssisilli (engl. "Bladderfish" ja "Peeper") toimivat aloittelijoiden veden- ja ruoanlähteinä. Pelissä on neljä pelimuotoa: selviytyminen ("survival"), hardcore, vapaa ("freedom") ja luova ("creative"). Selviytymistila on pelaajan normaali vaikeusaste, jossa nälkä, jano ja happi ovat käytössä. Hardcore on selviytymistilan kaltainen, mutta pelaajan täytyy aloittaa täysin alusta kuollessaan. Vapaassa pelimuodossa pelaajan ei tarvitse välittää ruuasta tai vedestä ja luovassa tilassa pelaaja ei voi kuolla ja hänellä on vapaat kädet kaikkeen.
Juoni.
Pelaaja haaksirikkoutuu "Aurora"-nimisellä aluksella tuntemattomasta syystä kartoittamattomalle valtameriplaneetalle. Aurora oli rahtialus, jonka tehtävä oli paitsi kuljettaa rahtia, myös suorittaa salainen pelastustehtävä: pelastaa kauppa-alus Degasin miehistö heidän kadottuaan planeetan lähistöllä kymmenen vuotta aikaisemmin.
Planeettaa tutkiessaan pelaajalle selviää, että alus ammuttiin alas vierasperäisen lajin kauan sitten rakentaman tykin vuoksi. Planeetta on saastunut Kharaa-bakteerista ja on karanteenissa. Muukalaiset loivat tykin estääkseen planeetalta pois pääsyn. Pelaajan tehtävä on tutkia planeettaa ja löytää parannuskeino bakteeriin, joka on planeetalla tarttunut myös pelaajaan. Muukalaiset ovat vanginneet syvyyksiin Merenkeisariksi ("the Sea Emperor") kutsutun olennon, joka on immuuni sairaudelle, mutta eivät kyenneet valmistamaan parannuskeinoa ajoissa ennen katoamistaan planeetalta. Pelaajan tulee löytää vangittu Merenkeisari-olento, jolloin hän voi hautoa Merenkeisarin munat. Kun munat kuoriutuvat, Merenkeisarin jälkeläiset alkavat levittämään parantavaa ainetta Kharaa-bakteeria vastaan. Tämän jälkeen pelaajan pitää rakentaa raketti, jolla hän voi paeta planeetalta.
Vastaanotto.
Peli on saanut IGN:n arvostelussa arvosanaksi 9.1/10.
Pelit-lehden Riku Vihervirta antoi pelin Windows-versiolle 89 pistettä sadasta.
Koti ja Yhteiskunta

Koti ja Yhteiskunta oli Helsingissä vuosina 1889–1911 ilmestynyt naistenlehti.
Suomen Naisyhdistyksen piirissä perustettu "Koti ja Yhteiskunta" oli ruotsinkielisen "Hemmet och Samhälletin" ohella Suomen ensimmäinen naisten järjestölehti. Sisällöltään erilaisina ne olivat myös maan ensimmäiset naisten naisille tekemät lehdet. "Koti ja Yhteiskunta" siirtyi vuonna 1894 päätoimittajansa Aleksandra Gripenbergin julkaistavaksi, mutta säilyi sen jälkeenkin yhdistyksen äänitorvena. Kerran kuukaudessa ilmestynyt lehti saavutti 3 100 kappaleen levikin. Se sisälsi kirjoituksia naisten yhteiskunnallisesta asemasta sekä erilaisia kodinhoito-ohjeita. Ajan mittaan "Koti ja Yhteiskunta" muuttui yhteiskunnallisesta järjestölehdestä yhä enemmän naisten kuluttajalehden suuntaan. Sen liitteinä ilmestyivät vuodesta 1895 lähtien lisälehdet "Kasvitarha" ja "Talouden alalta" sekä erikseen tilattava "Käsitöitä". Niistä jälkimmäinen jatkoi vuosina 1912–1925 erillisenä lehtenä nimeltä "Käsitöitä ja pukuja".
Orizaba

Orizaba on kaupunki Veracruzin osavaltiossa Meksikossa. Vuonna 2020 kaupungissa oli 120 500 asukasta. Orizaba sijaitsee Itäisen Sierra Madren vuoriston laaksossa ja aivan kaupungin lähellä sijaitsee Meksikon korkein vuori Pico de Orizaba.
Espanjalaiset perustivat Orizaban entisen atsteekkikylän paikalle 1500-luvulla. Kaupunki sijaitsee Veracruzin satamakaupungin ja Mexico Cityn välisen tärkeän tien varrella.
Rastanin taistelu

Rastanin taistelu tarkoittaa Syyrian sisällissodassa vuosina 2011 ja 2012 käytyä kahta taistelua. Armeija saarsi Rastanin jo maaliskuun lopussa vuonna 2011 ja valtasi kaupungin kesäkuussa 2011. Mutta kaupunkiin kerääntyi armeijasta karanneita sotilaita.
Armeija valtasi Rastanin 1. lokakuuta 2011 raskaan taistelun jälkeen. Tuossa taistelussa kapinalliset tuhosivat 17 armeijan panssaria. Armeija käytti mm. suihkukoneita. Niinpä taistelu oli ensimmäisä isoja taisteluita Syyrian sodassa. 1. helmikuuta 2012 kapinallisarmeija FSA valtasi kaupungin.
Haapasaari (Helsinki)

Haapasaari () on pieni yksityinen kesähuvilasaari Kallahdenniemen edustalla Vuosaaressa Helsingissä. Saaren pinta-ala on 0,8 hehtaaria, pituus 150 metriä ja leveys 80 metriä. Saaren kolme kesähuvilaa ovat 1920- ja 1930-luvuilta.
Eva Tigerstedt

Eva Kristina Tigerstedt (s. 30. marraskuuta 1966 Helsinki) on suomalainen huilisti ja Yleisradion musiikkitoimittaja. Hän toimi orkesterihuilistina, kunnes sai käsivamman ja vaihtoi ammattia toimittajaksi. Hän toimii musiikkitoimittajana Yle Radio 1 -kanavalla.
Tigerstedt valmistui musiikin maisteriksi Sibelius-Akatemian solistiselta linjalta ja opiskeli huilunsoittoa myös ulkomailla. Hän ehti toimia kymmenisen vuotta ammattihuilistina, kunnes dystonia katkaisi muusikonuran. Uuden ammatin saamiseksi hän opiskeli dokumenttielokuvan tekoa, elokuvakäsikirjoittamista ja taidehallintoa ja päätyi toimittajan työhön. Yleisradiossa hän aloitti television kulttuuriohjelmien parissa.
Tigerstedtin ohjelmia Yle Radio 1:ssä ovat erityisesti "Klasariparatiisi", "Utelias äänimatkailija ja" 8 klasaria.
Eva Tigerstedtin vanhemmat ovat kasvinjalostustieteilijä Peter Tigerstedt ja lääketieteen ja kirurgian tohtori Irma Leena Wiherheimo.
Hevossaari (Helsinki)

Hevossaari () on entinen saari Laajasalon ja Santahaminan välissä, Hevossalmen kohdalla. Saari jaettiin 1880-luvulla kahtia puhkaisemalla sen läpi Hevossalmen kanava. Vuonna 1912 saaren läpi rakennettiin tie Laajasalosta Santahaminaan, jolloin pohjoinen puolisko yhdistettiin penkereellä Laajasaloon, eteläinen pienempi puolisko Santahaminaan ja kanavan yli rakennettiin kääntösilta. Nykyinen silta on vuodelta 1959. Laajasalon puoleisella osalla on omakotiasutusta.
Kambodžan kuningas

Kambodžan kuningas () on Kambodžan valtionpäämies. Kambodžan kuninkaalla ei ole poliittista valtaa, vaan hän toimii lähinnä maansa keulakuvana. Nykyinen kuningas on Norodom Sihamoni, joka on toiminut kuninkaana vuodesta 2004.
Kuningasta puhutellaan tittelillä "Teidän majesteettinne".
Historia.
Kambodžassa oli kuningas, kunnes vuonna 1970 maassa nousi valtaan sotilashallinto ja sen jälkeen vuonna 1975 Pol Potin johtamien punakhmerien johtama radikaali kommunistihallinto, joka oli vallassa vuoteen 1979 asti. Vuonna 1993 Kambodžasta tuli taas kuningaskunta.
Valtaoikeudet.
Kambodžan nykyisen perustuslain mukaan kuningas hallitsee, muttei käytä valtaa. Kuningas toimii maan yhtenäisyyden symbolina sekä itsenäisyyden takaajana.
Kuninkaan velvollisuuksiin kuuluuvat seuraavat:
Valinta.
Kambodža on vaalimonarkia eikä kruunu ei periydy vanhemmalta tämän lapselle. Kuninkaan valitsee kuninkaallinen valtaistuinneuvosto, joka koostuu maan johtavista poliitikoista. Neuvoston valitseman henkilön tulee olla Norodomin ja/tai Sisowathin perheistä sekä vähintään 30-vuotias. Nimitys kuninkaaksi on elinikäinen.
Istuvalla kuninkaalla ei ole perustuslain mukaan sanavaltaa seuraajansa valintaan.
Hintholma

Hintholma () on puolustushallinnon henkilökunnan mökkisaari Santahaminan sotilasalueella Helsingissä, Santahaminasta itään. Saaren pinta-ala on noin kolme hehtaaria ja pituus 330 metriä. Hintholman korkein kohta on noin 15 metriä. Saaressa on vanha kalastajatorppa vuodelta 1900. 1940- ja 1950-luvuilla Urho Kekkonen vieraili usein saaressa ystävättärensä Anne-Marie Snellmanin kesämökillä.
Hattusaari (Helsinki)

Hattusaari () on Helsingin kaupungin omistama ulkoilusaari kaupungin itäisimmällä laidalla Ulkosaarten kaupunginosassa, hieman Villingistä itään. Sen pinta-ala on noin 2,8 hehtaaria ja pituus 250 metriä. Saari on matalaa ja pääosin vähäpuista nummea. Saarella on rakennuksen kivijalka, mutta asutusta siellä ei tiettävästi ole ollut.
Nordica

Nordica oli virolainen vuosina 2015-2024 toiminut lentoyhtiö. Alkuvuosina yhtiöllä oli säännöllistä reittiliikennettä, mutta myöhemmin sen toiminta rajoittui lentokoneiden vuokraukseen ja tilauslentoihin. Se oli Viron kansallinen lentoyhtiö, jonka solmukohta oli Tallinnan Lennart Merin lentoasema.
Viron valtio perusti Nordican 25. syyskuuta 2015 Estonian Airin jouduttua lopettamaan toimintansa. Viron valtio omistaa Nordican emoyhtiön Nordic Aviation Groupin kokonaan.
Nordica on suurissa talousvaikeuksissa ja sen lentotoiminta Tallinnasta on ollut keskeytettynä vuodesta 2019 alkaen. Viron valtio on vuodesta 2023 alkaen etsinyt yhtiölle ostajaa ja keväällä 2024 se järjesti siitä tarjouskilpailun, mutta yhtiön myynti ei toteutunut. Marraskuussa 2024 yhtiö ilmoitti lopettavansa toimintansa ja menevän konkurssiin.
Historia.
Nordican emoyhtiö Nordic Aviation Group perustettiin Viron valtion aloitteesta 25. syyskuuta 2015 Estonian Airin jouduttua lopettamaan toimintansa. Se aloitti lentonsa Nordic Aviation Group -nimellä 8. marraskuuta. Yhtiön lentoja operoivat aluksi BMI Regional, Trade Air, NextJet, Carpatair sekä Adria Airways, jonka toimintalupaa ja lippujärjestelmää Nordic Aviation Group käytti. Yhtiön uusi nimi Nordica julkistettiin 11. maaliskuuta 2016, ja brändi otettiin virallisesti käyttöön 30. maaliskuuta.
Adria Airwaysin kanssa tehdyn, vuoden mittaisen yhteistyösopimuksen päätyttyä marraskuussa 2016 Nordican uudeksi yhteistyökumppaniksi tuli 19. marraskuuta Polskie Linie Lotnicze LOT. Yhteistyöhön kuului muun muassa LOT:n lippujärjestelmän käyttö sekä code sharing -sopimus. Lisäksi LOT hankki 49 prosentin omistusosuuden Nordican tytäryhtiö Regional Jetistä, jonka hallussa ovat Nordican toimiluvat ja joka operoi sen lennot.
Laivasto.
Tammikuussa 2018 Nordican laivastoon kuului 16 lentokonetta. Laivaston keski-ikä oli 8,3 vuotta.
III (Doom Unitin albumi)

III on suomalaisen hard rock -yhtye Doom Unitin kolmas studioalbumi. Se julkaistiin 23. elokuuta 2013 levymerkillä Warner Music Finland. Albumi on yhtyeen ensimmäinen Happoradiossakin vaikuttaneen AH Haapasalon kanssa.
Kappale ”Get Away” julkaistiin singlenä toukokuussa 2013, ja siitä kuvattiin musiikkivideo.
Härkäsaari (Helsinki)

Härkäsaari on kesähuvilasaari Helsingissä Vartiokylänlahdella, Marjaniemen edustalla. Pyöreähkön saaren halkaisija on 90 metriä, ja sen pinta-ala on puoli hehtaaria. Saaressa on huvila 1920-luvulta ja rantasauna 1930-luvulta. 1970-luvulla Helsingin yliopisto sai saaren testamentilla käytettäväksi yliopiston hallintohenkilöstön virkistykseen. Siinä käytössä se on yhä.
Iso Iiluoto

Iso Iiluoto () on Helsingin kaupungin henkilökunnan suosittu virkistyssaari Vuosaaren Kallahdenniemen eteläpuolella. Sinne pääsee lautalla.
Iso Iiluoto on suurin Iiluotojen saariryhmän saarista, joihin kuuluvat myös Läntinen ja Itäinen Iiluoto. Sen leveys on noin 200 metriä, pituus noin 350 metriä ja pinta-ala 3,7 hehtaaria. Saaressa on huvila 1910-luvulta, uudempia rakennuksia, pienvenesatama ja yhteyslaivan laituri. Vierailijoita siellä on vuosittain noin 2 000. Yli sata vuotta sitten saari sai runsaasti sanomalehtijulkisuutta siellä vuonna 1908 tapahtuneen kaksoismurhan johdosta. Sittemmin saari oli vuodesta 1935 lähtien pitkään Hankkija-yhtymän lomasaari, kunnes se siirtyi kaupungille 1990-luvulla.
Täysikasvuinen

Täysikasvuinen on Samuli Putron EP-levy, joka julkaistiin vuonna 2004 levymerkillä Evidence. Putro otti albumilla selvää etäisyyttä Zen Cafén tuotantoon. Albumin nimikkokappaleesta julkaistiin musiikkivideo.
Albumi nousi Suomen virallisen singlelistan sijalle 12.
Diana Hacıyeva

Diana Haciyeva (Azeriksi: "Diana Hacıyeva") (s. 13. kesäkuuta 1989 Mariupol, Ukrainan SNT) on azerbaidžanilainen laulaja. Hän tekee usein yhteistyötä kahden kaverinsa kanssa yhtyeessä nimeltä DiHaj. Haciyeva edusti Azerbaidžania kappaleella "Skeletons" vuoden 2017 Euroviisuissa Kiovassa. Diana pyrki edustamaan Azerbaidžania myös vuoden 2011 Eurovision laulukilpailussa.
Emil Westman

Emil Westman (s. 25. syyskuuta 1996 Kokkola) on suomalainen toisen polven kilpa-autoilija. Hänen isänsä on kansallisella tasolla rata-autoilua harrastanut John K. Westman.
Emil Westman aloitti uransa V1600 luokassa Honda Civicilla kaudella 2013. Lopullinen sarjasijoitus debyytti-kaudella oli 7s. Seuraavalle kaudelle Honda vaihtui Alfa Romeoon ja kauden päätteeksi Westman palkittiin sarjan pronssimitalilla. Westman voitti kauden aikana kaksi kilpailulähtöä ja oli viidesti podiumilla.
Kauden 2015 päätteeksi Westman kruunattiin V1600 luokan mestariksi. Mestaruuskaudella ajetuista 12 lähdöstä Westman voitti kolme ja oli yhdeksän kertaa podiumilla. Seuraavalle kaudelle Westman siirtyi ajamaan Relaa Racingin ylläpitämää Porsche GT3 kilpa-autoa. Kauden aikana Westman voitti kolme lähtöä ja oli podiumilla kahdeksan kertaa. Tämä riitti sarjan mestaruuteen. Kauden päätteeksi Westman kävi vielä Saksassa ajamassa kaksi ADAC TCR German Touring Car sarjan kilpailua.
Kaudella 2017 Westman kilpaili GT4 European Series Northern Cup - Silver Cupissa ajokkinaan RYS Team Holingerin ajattama KTM X-Bow GT4. Westman ajoi kahdestatoista kilpailusta kymmenen ja keräsi niissä 21. sijalle oikeuttavat 30 pistettä. Kaikkiaan sarjapisteille ajoi 34 kuljettajaa.
Harriet Finne-Soveri

Ulla Harriet Finne-Soveri (ent. Valsta, o.s. Finne; s. 7. maaliskuuta 1953 Vaasa) on suomalainen geriatrian erikoislääkäri, joka on vuodesta 2014 toiminut Terveyden ja hyvinvoinnin laitoksen (THL) tutkimusprofessorina. Terveydenhoitoon liittyvien tehtävien ohella Finne-Soveri toimi televisiotoimittajana vuosina 1992–2000 ja esiintyi etenkin ikääntyville suunnatussa ohjelmasarjassa "Tiistaitiima". Nuoruudessaan hän näytteli suositussa televisiosarjassa "Naapurilähiö" (1969–1976).
Helsingin yliopistossa suorittamiensa lääketieteen opintojen jälkeen Finne-Soveri toimi läpi 1980-luvun terveyskeskuslääkärinä Porvoossa ja jatkoi samalla erikoistumistaan vanhustenhoitoon. Vuosina 1994–2001 hän työskenteli Koskelan sairaalassa. Hän valmistui geriatrian erikoislääkäriksi 1994 ja lääketieteen tohtoriksi 2003. Vuodesta 2009 hän on toiminut Helsingin yliopiston geriatrian dosenttina.
Finne-Soveri toimi Kustaankartanon vanhustenkeskuksen johtajana 2001–2004 ja samalla Helsingin sosiaaliviraston ylilääkärinä 2000–2010. Vuodesta 2009 hän toimi THL:n ikäihmisten palvelut -yksikön päällikkönä, kunnes hänet nimitettiin laitoksen tutkimusprofessoriksi 2014. Vuonna 2015 Finne-Soverista tuli Helsingin sosiaali- ja terveysviraston palvelualueiden ylilääkäri.
Tunnustukset.
Vuonna 2001 Harriet Finne-Soveri valittiin Vuoden naiseksi, vuonna 2002 Vuoden puhujaksi ja vuonna 2006 Vuoden geriatriksi. Vuonna 2003 hän sai Johannes Linnankoski -säätiön kulttuurimitalin.
Shatraug

Shatraug (oik. Ville Iisakki Pystynen, s. 15. maaliskuuta 1978 Lappeenranta) on suomalainen black metal -muusikko, joka tunnetaan parhaiten Hornan perustajana. Hornan lisäksi hän on vaikuttanut muun muassa Sargeistissa, Behexenissä, Finnentumissa ja Necroslutissa. Shatraug on omistautunut muusikko, joka julkaisee musiikkia vuosittain eri projektinimillä. Hän on kritisoinut nykyajan tunnettuja black metal -yhtyeitä hengen puutteesta ja ilmoittanut kuuntelevansa runsaasti demoyhtyeitä.
Shatraug kasvoi 1970-luvun heavy metal -musiikin sekä progressiivisen musiikin parissa, minkä jälkeen black metal tuli kuvioihin 1990-luvun alussa. Hän on maininnut ensimmäiseksi omistamakseen albumiksi Iron Maidenin "Powerslaven". Shatraug mainitsee alkuaikojen inspiraatioiksi Beheritin, Impaled Nazarenen, Emperorin ja Darkthronen. Shatraug on vakaumukseltaan satanisti. Häntä on haastateltu vuonna 2011 julkaistussa suomalaista black metal -musiikkia käsittelevässä dokumenttielokuvassa "Loputon Gehennan liekki".
Ylioppilaiden keskuskomitea

Ylioppilaiden keskuskomitea (YKK) oli Suomen itsenäistymiseen liittyneen aktivismin ja jääkäriliikkeen ensimmäinen toimielin, joka muodostui Helsingin yliopiston osakuntiin kuuluvista tai kuuluneista ylioppilaspoliitikoista.
Komitean toiminta oli naamioitu yliopiston vuoden 1914 promootion jälkeiseen toimintaan liittyväksi. Peitetoimintaan liittyen sen kokouksista tehtiin pöytäkirjat kullekin kokoukselle sovitun näennäisen teeman mukaisesti.
Toiminta.
YKK ei kokoontunut yhdessä, vaan pienemmissä ryhmissä Ostrobotnian kassahuoneessa tai kuraattori Väinö Kokon kotona. YKK:n tavoitteena oli etsiä tukea vanhemmilta poliitikoilta. Siihen aikaan kagaalin jäsenet ottivat varovaisen asenteen nuoriin ylioppilaisaktivisteihin. Varsin pian YKK koettiin liian suureksi operatiiviseksi johtoelimeksi, jonka vuoksi alettiin suunnitella toimivampaa johtoelintä.
Tammi-helmikuussa 1915 muodostettiinkin uusi johtoelin, joka ei enää pohjautunut yliopiston osakuntiin, vaan puolueisiin. Mukana oli kolmen puolueen edustajia:
Tämän keskuskomitean tehtäväksi tuli vastata jääkärirekrytoinnin alkuvaiheen eli pfadfindereiden värväyksestä. Keskuskomitean toiminta päättyi syyskuussa 1915 suuren jääkärivärväyksen käynnistyessä, jolloin muodostettiin tätä varten seuraajaorganisaatioksi Aktiivinen komitea.
SmartLynx Airlines Estonia

SmartLynx Airlines Estonia on virolainen tilauslentoyhtiö. Se on latvialaisen SmartLynx Airlinesin täysin omistama tytäryhtiö. SmartLynx Airlines perusti sen vuonna 2012 voidakseen lentää Virosta suoraan Euroopan ulkopuolelle. Yhtiö aloitti lennot emoyhtiöltä vuokratuilla koneilla ja sai ensimmäisen oman koneensa vuonna 2013.
Laivasto.
Joulukuussa 2016 SmartLynx Airlines Estonian laivastoon kuului kaksi 180-paikkaista Airbus A320-200 -konetta (rekisteritunnukset ES-SAK ja ES-SAM). Niiden keski-ikä oli 16,2 vuotta.
Iso Villasaari

Iso Villasaari () on yksityinen kesähuvilasaari Helsingissä Vuosaaren ja Villingin välissä, lähempänä Villinkiä, pinta-ala on 9,1 ha. Saaren pohjoispuolella sijaitsee kaksi saarta, Karhusaari ja Kivisaari. Saaressa on vanha kesähuvilakäytössä oleva kalastajatorppa 1800-luvulta ja arkkitehtitoimisto Palmqvist &amp; Sjöströmin suunnittelema Jugend-huvila 1910-luvulta sekä useita myöhempiä rakennuksia 1920–1930 -luvuilta.
Valerie Gaunt

Valerie Sheila Gaunt (26. kesäkuuta 1932 – 27. marraskuuta 2016) oli brittiläinen näyttelijä. Hän näytteli vuosien 1957 ja 1958 Hammerin kauhuelokuvissa "Frankensteinin kirous" ja "Dracula", joiden molempien pääosia näyttelivät Christopher Lee ja
Peter Cushing. Hän näytteli vain noissa kahdessa elokuvassa ja lisäksi kahdessa televisio-ohjelmassa, ennen kuin siirtyi pois alalta.
Gaunt kuoli 27. marraskuuta 2016 ja oli kuollessaan 84-vuotias.
Lauri Rytkönen

Lauri Rytkönen (s. 1. syyskuuta 1983), joka tunnetaan myös taiteilijanimellä Kassara, on suomalainen metallimusiikin rumpali. Hänet tunnetaan parhaiten death metal -yhtye Deathchainista, jossa hän on soittanut vuodesta 2001 liityttyään yhtyeeseen veljensä Spellgothin kautta. Deathchainin lisäksi Rytkönen soittaa mm. Hornassa, johon hän liittyi vuonna 2016. Kassaralla on myös vuonna 1997 perustettu black metal -yhtye Trollheim’s Grott, jossa hän soittaa rumpujen lisäksi kitaraa. Kassara on myös toiminut Baptismin ja Demilichin keikkarumpalina.
Kassaraa on luonnehdittu yhdeksi Suomen nopeimmista rumpaleista.
Aamunairut

Aamunairut oli Tampereella ja Helsingissä vuosina 1884–1896 ilmestynyt raittiuslehti.
Kristillishenkinen "Aamunairut" otettiin vuonna 1887 Raittiuden Ystävien äänenkannattajaksi. Vuoden 1897 alusta se yhdistettiin Matti Heleniuksen "Kansan Lehteen" ja niiden tilalla alettiin julkaista viikkolehti "Kylväjää". 
"Aamunairut" ilmestyi vuosina 1885–1888 ja 1893–1896 kahdesti ja vuosina 1889–1892 kerran kuukaudessa. Se saavutti yli kahden tuhannen kappaleen levikin. Toimittajina työskentelivät A. Mäkinen (1884–1886), A. A. Granfelt (1887–1895) ja K. A. Widenius (1896). "Aamunairuen" sisarlehtenä ilmestyi vuosina 1887–1891 ruotsinkielinen "Nykterhetsvännen".
Tuomas Karhunen

Tuomas Karhunen (s. 14. joulukuuta 1981) on suomalainen metallimusiikin kitaristi, joka on vaikuttanut death metal -yhtye Deathchainissa vuodesta 2007 lähtien. Lisäksi hän soittaa Forgotten Horrorissa ja True Black Dawnissa, ja hänen aiempia yhtyeitään ovat Flame sekä Jess and the Ancient Ones. Hän on myös hoitanut Urnissa keikkakitaristin virkaa.
Karhunen harrastaa vapaaottelua ja pyrkii ammattilaisuralle. Lisäksi hän on aloitteleva kirjailija, pitää blogia sekä toimii kannabiksen ja psykedeelien puolestapuhujana, sekä vuonna 2016 perustamansa Suomen Kannabisliiton puheenjohtajana. Marraskuussa 2015 Savon Sanomat päätyi poistamaan Karhusen blogin kokonaisuudessaan hänen kirjoitettua lehden toimittajan kannabisvastaiselle kirjoitukselle vastineen, joka ehti kerätä kahdessa päivässä 20 000 lukijaa.
Lokakuussa 2017 karhunen esiintyi Ylen Akuutin -ohjelmassa "Hyvä/paha lääkekannabis".
Eos (lastenlehti)

Eos on aiemmin Helsingissä ja nykyään Vaasassa ilmestyvä ruotsinkielinen lastenlehti.
Alli Tryggin vuonna 1893 perustama "Eos" oli lapsille ja nuorille tarkoitettu raittiuslehti, joka ilmestyi Opettajien Terveys- ja Raittiusyhdistyksen äänenkannattajana. Sen sisarlehtenä julkaistiin suomenkielistä "Koittoa". Tryggin kuoltua vuonna 1926 "Eos" siirtyi Finlands Svenska Nykterhetsförbundin julkaistavaksi. Kerran tai kahdesti kuukaudessa ilmestyneen lehden toimittajina työskentelivät Alli Trygg-Helenius (1893–1926), Huldi Torckell (1927–1942), Herman Ingo (1942–1944) ja Ture Granqvist (1944–1956). Opettajien levittämänä se saavutti sotien jälkeen 11 000 kappaleen levikin.
Nykyään "Eos" on suomenruotsalainen koululaislehti, joka raittiuskasvatuksen ohella tarjoaa luettavaa ja tekemistä monenlaisista aiheista. Kahdeksan kertaa vuodessa ilmestyvän lehden julkaisijana toimii Nykterhetsförbundet Hälsa och Trafik. Päätoimittajana työskentelee Susan Sandberg-Ek.
Grigori Sokolnikov

Grigori Jakovlevitš Sokolnikov (, oikea nimi Girš Jankelevitš Brilliant, Гирш Янкелевич Бриллиант; 15. elokuuta 1888 Romny, Pultavan kuvernementti, Venäjän keisarikunta – 21. toukokuuta 1939 Verhneuralsk, Tšeljabinskin alue, Neuvostoliitto) oli venäläinen bolševikki ja neuvostoliittolainen poliitikko. Hän kuoli Stalinin vainoissa.
Ura.
Sokolnikov oli etniseltä taustaltaan juutalainen. Hänen isänsä oli lääkäri. Sokolnikov liittyi Venäjän sosiaalidemokraattisen työväenpuolueen bolševikkisiipeen vuonna 1905. Vuonna 1907 hänet vangittiin ja karkotettiin Siperiaan, josta hän onnistui vuonna 1909 pakenemaan ulkomaille. Hän asui vuoden 1917 helmikuun vallankumoukseen saakka maanpaossa Ranskassa ja valmistui vuonna 1914 Pariisin yliopistosta. Huhtikuussa 1917 Sokolnikov palasi Venäjälle samassa suljetussa junassa kuin Vladimir Lenin. Sokolnikov kuului Pietarin neuvoston toimeenpanevaan komiteaan elokuusta 1917 alkaen ja bolševikkipuolueen keskuskomiteaan vuosina 1917–1919 sekä uudelleen vuodesta 1922. Hän johti Venäjän pankkitoiminnan kansallistamista lokakuun vallankumouksen jälkeen ja oli maansa rauhanvaltuuskunnan jäsenenä Brest-Litovskin rauhanneuvotteluissa. Lev Trotskin erottua valtuuskunnan johdosta juuri Sokolnikov allekirjoitti rauhansopimuksen Neuvosto-Venäjän edustajana.
Venäjän sisällissodan aikana Sokolnikov toimi sotilaallisissa tehtävissä. Hän johti vuosina 1920–1921 puna-armeijan valtaaman Turkestanin hallintoa. Sokolnikov oli vuosina 1922–1926 Neuvosto-Venäjän ja sittemmin Neuvostoliiton valtiovarainasioiden kansankomissaari sekä vuosina 1924–1925 kommunistisen puolueen politbyroon ehdokasjäsen. Vuonna 1925 Sokolnikov liittyi puolueen sisällä Grigori Zinovjevin ja Lev Kamenevin muodostamaan niin sanottuun ”uuteen oppositioon”, joka vastusti Josif Stalinia. Tämän seurauksena hän menetti pian asemansa politbyroossa ja kansankomissaarina. Hän joutui irtisanoutumaan oppositiomielipiteistään vuonna 1927. Vuodesta 1928 Sokolnikov oli valtion öljy-yhtymän johdossa ja vuosina 1929–1932 Neuvostoliiton suurlähettiläänä Lontoossa. Sen jälkeen hän työskenteli ulkoasiainkansankomissariaatissa ja oli vuosina 1933–1934 apulaisulkoasiainkansankomissaarina. Hänet pudotettiin vuonna 1930 keskuskomitean ehdokasjäseneksi.
Sokolnikov erotettiin kaikista viroistaan ja vangittiin heinäkuussa 1936. Tammikuussa 1937 hän oli syytettynä kuudentoista muun merkittävän kommunistin kanssa oikeudenkäynnissä, joka oli toinen niin sanotuista Moskovan oikeudenkäynneistä. Pelastakseen perheensä Sokolnikov tunnusti kuuluneensa vastavallankumoukselliseen salaliittoon. Hänet ja Karl Radek tuomittiin kymmeneksi vuodeksi vankeuteen pääosan syytetyistä saadessa kuolemantuomion. Vankitoverit murhasivat Sokolnikovin vankilassa toukokuussa 1939. Myöhemmin murha paljastui turvallisuuspoliisi NKVD:n järjestämäksi. Sokolnikov rehabilitoitiin vuonna 1988.
Tommi Hoffren

Tommi Hoffren on suomalainen muusikko, joka soittaa thrash metal -yhtye Deathchainin kitaristina taiteilijanimellä Corpse. Lisäksi Hoffren soittaa kitaraa rockyhtye Jess and the Ancient Onesissa, jolle hän säveltää valtaosan sen kappaleista, sen sisaryhtye The Exploding Eyes Orchestrassa sekä hän on toiminut Winterwolfin laulaja-kitaristina. Vuonna 2010 JATAO:n perustamisen aikoihin Hoffren koki elämänmuutoksen, jolloin hän innostui kitaransoitosta uudestaan, aloitti kuntoilun ja laihdutti 60 kiloa.
Hoffren suhtautuu suopeasti hippiliikkeeseen ja on haastattelussa kritisoinut lääkeyhtiöitä. Soundin "Elämän soundit" -sarjassa hän on sanonut Iron Maidenin vuoden 1986 albumin "Somewhere in Time" saaneen hänet innostumaan musiikin teosta.
Yksityiselämä.
Nuoruudessaan Hoffren harrasti joukkuelajeista jääkiekkoa, salibandya ja lentopalloa, mutta aktiiviurheilu loppui hänen katkaistuaan jalkansa autokolarissa 18-vuotiaana. 2000-luvun taitteessa hän muutti kotikaupungistaan Maaningalta Kuopioon, jolloin hän jätti opinnot Lapinlahden taidelukiossa. Hoffren on kiinnostunut kauhu-, elämäkerta- ja rajatietokirjallisuudesta. Hän työskentelee Levykauppa Äxän Kuopion toimipisteessä.
Hannila

Hannila (, "Lipovka") on kylä Venäjällä Viipurin piirin Antreassa (nyk. Kamenogorsk). Se sijaitsee Viipuri–Hiitola-radan eli entisen Viipuri–Joensuu-radan varrella noin 25 kilometriä Viipurin pohjoispuolella. Vuonna 2007 Hannilassa oli 45 asukasta.
Historia.
Hannilan rautatieasema avattiin vuonna 1892 lähinnä puutavarakuljetuksia varten. Tämän jälkeen aseman ympäristöön syntyi jonkin verran asutusta, ja 1900-luvun alussa Hannilassa toimi myös meijeri. Vuoden 1918 sisällissodan aikana seudulla käytiin Antrean rintaman taisteluja. Kylä sai nykyisen venäjänkielisen nimensä vuonna 1948, mutta aseman nimi säilyi entisellään.
Trimetyylisilyylijodidi

Trimetyylisilyylijodidi eli joditrimetyylisilaani tai trimetyylijodisilaani (C3H9SiI) on silaaneihin kuuluva orgaaninen yhdiste. Yhdistettä käytetään orgaanisen kemian synteeseissä muun muassa silyloivana reagenssina.
Ominaisuudet.
Huoneenlämpötilassa trimetyylisilyylijodidi on väritöntä nestettä. Yhdiste reagoi muun muassa veden sekä alkoholien, eetterien sekä esterien kanssa. Trimetyylisilyylijodidi liukenee muun muassa halogenoituihin hiilivetyihin, asetonitriiliin sekä tolueeniin. Yhdiste on hyvin reaktiivista ja herkkää valon vaikutuksille, minkä vuoksi tuotteen joukkoon lisätään stabiloivaksi aineeksi kuparia.
Valmistus ja käyttö.
Trimetyylisilyylijodidia voidaan valmistaa usealla eri tavalla. Käytettyjä ovat muun muassa heksametyylidisilaanin ja jodin välinen reaktio sekä trimetyylikloorisilaanin ja natriumjodidin tai litiumjodidin välinen reaktio. Valmistustapa vaikuttaa muodostuvan trimetyylisilyylijodidin reaktiivisuuteen.
Trimetyylisilyylijodidia käytetään silyloivana reagenssina ja se muodostaa muun muassa silyylieettereitä alkoholien kanssa. Se reagoi esterien kanssa hajottaen ne silyloiduksi karboksyylihappojohdannaiseksi ja metyylijodidiksi ja eetterit reagoivat metyylieetteriksi ja silyloiduksi alkoholiksi. Trimetyylisilyylijodidia käytetään myös Lewis-happamana katalyyttinä asetaalien synteesissä että hydrolyysissä, halogeenienvaihtoreaktioissa, katalyyttinä karbonyyliyhdisteiden additioreaktioissa sekä muun muassa epoksidien ja sulfoksidien pelkistimenä.
Aleah Stanbridge

Aleah Liane Starbridge, oikea sukunimi Stanbridge, esiintyi myös pelkällä etunimellä (1. heinäkuuta 1976 Etelä-Afrikka – 18. huhtikuuta 2016 Örebro, Ruotsi) oli eteläafrikkalaissyntyinen laulaja ja sanoittaja, joka asui Ruotsissa Örebrossa. Hänen ääntään on kuvailtu sanoilla "outo, pehmeä, ihan kummitusmainen" ja "eteerinen".
Starbridge teki vokalistina hänen ja Juha Raivion yhteisen yhtyeen Trees of Eternity kanssa levyn "Hour of the Nightingale" ja kirjoitti kappaleisiin sanoituksia. Tulossa on myös postuumi soololevy. He olivat tutustuneet vuonna 2008, kun Raivio etsi yhtyeelleen naislaulajaa. He asuivat yhdessä Ruotsissa.
Starbridge vieraili Swallow the Sun -yhtyeen albumilla "Songs from the North III" ja Amorphiksen albumilla "Under the Red Cloud".
Moen lento-onnettomuus

Moen lento-onnettomuus tapahtui 19. huhtikuuta 1977, kun Neuvostoliiton ilmavoimien Antonov An-24T -kuljetuskone syöksyi maahan Moen kylässä lähellä Tapaa Viron SNT:ssä. Kaikki 15 matkustajaa ja kuusi miehistön jäsentä kuolivat maahansyöksyssä.
Kuolonuhrien määrällä mitattuna Moen lento-onnettomuus on Viron historian tuhoisin.
Onnettomuus.
Pärnusta lähteneen onnettomuuskoneen matkustajina oli 15 hävittäjälentäjää Tapan PVO-rykmentistä. He olivat palaamassa tukikohtaansa Tapaan siirtolennettyään Suhoi Su-9 -hävittäjiä Pärnuun. Koneen lähestyessä Tapaa alkoi äkillinen lumipyry, joka vähensi näkyvyyttä huomattavasti. Lentäjä, joka ei nähnyt maata huonon sään vuoksi, laskeutui lähestymisen aikana liian matalalle, ja koneen siipi osui Moen tislaamon 60-metriseen savupiippuun. Kone kääntyi ylösalaisin, syöksyi maahan ja syttyi tuleen. Kaikki 15 matkustajaa ja kuusi miehistön jäsentä kuolivat onnettomuudessa. Lehdistö ei kirjoittanut onnettomuudesta lainkaan, mutta tieto levisi nopeasti paikallisten keskuudessa.
Muistomerkki.
Onnettomuuspaikalle on pystytetty 1970-luvun lopulla muistomerkki. Se koostuu jalustalle asetetusta onnettomuuskoneen pyrstöstä ja laatasta, johon on kaiverrettu onnettomuuden uhrien nimet.
Kuka pelkää mustaa miestä? (kirja)

Kuka pelkää mustaa miestä? on Ari Wahlstenin kirjoittama rikosromaani, jonka tapahtumat sijoittuvat Helsinkiin. Se ilmestyi vuonna 2016 ja on Wahlstenin esikoisdekkari.
Tarinassa amerikkalais-suomalainen musta yksityisetsivä Kit Karisma saa toimeksiannon helsinkiläiseltä monimiljonääriltä ja joutuu sukeltamaan Kulosaaren hienostoalueilta syvälle alamaailman syövereihin. 
"Ari Wahlstenin uusin aluevaltaus on rikosromaani, joka tekee rohkean tempun. "Kuka pelkää mustaa miestä?" yhdistelee amerikkalaisen kovaksikeitetyn rikosromaanin asetelmia ja asenteita brittihenkiseen salapoliisitarinaan. Komeus sijoittuu Helsinkiin." -Helsingin Sanomat 10.04.2016
Aarre Savolainen

Aarre Savolainen (27. tammikuuta 1920 Viipuri – 15. toukokuuta 2009 Joensuu) oli suomalainen kirjailija, runoilija ja veturinkuljettaja.
Savolainen kävi koulunsa Viipurissa. Viipurin suomalaisessa lyseossa suoritetun keskikoulun jälkeen hän opiskeli Valtion rautateiden kolmivuotisessa oppilaskoulussa ja sodan jälkeen Rautatieopistossa. Talvisodan syttyessä Savolainen toimi Elisenvaarassa veturinlämmittäjänä. Sodan aikana hän palveli Jalkaväkirykmentti 8:n 1. konekiväärikomppaniassa ampujana ja ryhmänjohtajana. Lapin sodassa Savolainen määrättiin jääkärikomppaniaan. Sodan päätyttyä hän työskenteli Pasilassa Ukko-Pekka-vetureiden lämmittäjänä ja siirtyi sieltä Joensuuhun, missä ajoi vetureita 27 vuotta. Hän avioitui Tyyne Savolaisen kanssa vuonna 1946 ja avioliitosta syntyi kaksi tytärtä.
Kirjoitusharrastuksen Savolainen aloitti jo koululaisena Viipurissa lyseon ainekirjoituksen opettajan rohkaisemana. Kirjallinen ura alkoi novelleilla ja kertomuksilla, mutta rautatieläisten kirjoituskilpailun runosarjan voitto vuonna 1965 sai hänet keskittymään runoihin. Samassa kilpailussa hän sai novellisarjassa kolmannen palkinnon.
Ensimmäinen runokokoelma "Veturit, oi veturit", joka ilmestyi vuonna 1972, käsittelee vetureita, junia, ratapihoja ja rautatieasemien elämää yöllä. Vertauskuvallisen veturin avulla runoilija välittää työhön, rakkauteen ja ajan tapahtumiin liittyviä tuntoja. 1980-luvulla ilmestyneen kokoelman "Runoja Syväriltä : I KKK/JR 8" ja vuonna 1991 ilmestyneen kokoelman "Tultasäkenöivät vuodet" runot kertovat sotakokemuksista, vuosista rintamalla ja elämästä sotaveteraanina. Päiväkirjamuistiinpanojen pohjalta kirjoitettu vuonna 1991 julkaistu "Risteysasemalla" on romaani tai pitkä kertomus, joka dokumentoi sodan tapahtumia mm. Elisenvaarassa. Teoksen toisena aiheena ovat jälleen höyryveturit, jotka eivät ole vain työkaluja vaan myös ystäviä. Savolaisen tekstejä on julkaistu myös lehdissä ja kokoomateoksessa "Ryhmä 78".
Aarre Savolainen kuului Pohjois-Karjalan kirjailijayhdistys Ukriin ja toimi sen puheenjohtajana 1970-luvun alussa. Hänen runojaan on julkaistu useissa Ukrin antologioissa. Säveltäjä Tauno Marttinen ja muusikko Rauno Saari ovat säveltäneet hänen runojaan.
Lumimies (kirja)

Lumimies on Ari Wahlstenin kirjoittama dekkari, joka ilmestyi vuonna 2016. Se on Wahlstenin järjestyksessään toinen rikosromaani.
Tarinassa yksityisetsivä Kit Karisma palaa ratkomaan Helsingin alamaailman rikoksia omintakeiseen tyyliinsä, joka venyttää lain rajoja ja herättää närkästystä virkavallassa. Hän lähtee selvittämään huumekuvioihin sotkeutuneen pojan katoamista tämän äidin toimeksiannosta ja joutuu mukaan peliin, jossa hengenlähtö on lähellä tavan takaa.
Lumimies sai ylistävän vastaanoton. Suomen dekkariseuran lehti Ruumiin kulttuuri vertasi Wahlstenia itseensä Raymond Chandleriin, ja HelMetin sivuilla kirjalle povattiin jopa Lasiavain-palkintoa.
“"Kahden dekkarin perusteella sen uskaltaa jo sanoa: Ari Wahlsten on todellinen onnenpotku suomalaiselle rikoskirjallisuudelle. Hän on sisäistänyt amerikkalaisen kovaksikeitetyn dekkarin perinteen, tuonut tyylilajin tähän päivään, ujuttanut sekaan brittihenkistä juonta ja sijoittanut tapahtumat Helsinkiin. Hatunnoston arvoinen teko." “ – Ruumiin kulttuuri 3/2016
Raatihuoneentori (Tallinna)

Raatihuoneentori () on tori Tallinnan vanhassakaupungissa. Kesäisin alueella pidetään ulkoilmakonsertteja, markkinoita ja juhlitaan vanhan kaupungin päivää sekä keskiajan päivää. Talvella alueella pidetään joulumarkkinat. Kuuluisimmat rakennukset torin laidalla ovat Raatihuone ja Raadinapteekki.
Historiaa.
Ensimmäinen maininta Raatihuoneentorista on vuodelta 1313, jolloin paikkaa kutsuttiin nimellä Forum. Vuonna 1371 se tunnettiin nimellä Market ja 1442 nimellä Vana Turg. Nykyisen nimensä se sai vuonna 1923. Legendan mukaan Raatihuoneentorilla sijaitsi maailman ensimmäinen joulukuusi vuonna 1441. Torilla on suoritettu myös ainakin yksi mestaus.
Andrest

Andrest on kunta Lounais-Ranskassa Hautes-Pyrénées’n departementissa Occitanien alueella. Vuonna 2019 sen väkiluku oli 1 379. Kunnan pinta-ala on 6,2 neliökilometriä.
Tapan lentoasema

Tapan lentoasema (viroksi "Tapa lennuväli", ICAO: EETA) on lentoasema Tapassa Virossa. Se sijaitsee Tapan kaupungin eteläosassa. 
Ensimmäinen lento tehtiin vuonna 1934. Toisen maailmansodan aikana vuonna 1939 Neuvostoliitto rakensi alueelle sotilaskentän ja vuonna 1941 Saksa otti sen hallintaansa. Vuonna 1952 Neuvostoliitto alkoi rakentaa alueelle kenttää, joka soveltui operoimiseen MiG-17-koneilla. Vuonna 1993 Viron puolustusministeriö otti kentän hallintaansa ja samana vuonna sinne laskeutui ensimmäinen siviililento.
André Orléan

André Orléan (s. 25. toukokuuta 1950) on ranskalainen taloustieteilijä, joka työskentelee Pariisissa instituutiossa l'École des hautes études en sciences sociales. Hänet tunnetaan ranskalaisen regulaation koulukunnan edustajana.
Ura.
Valmistuttuaan tohtoriksi ranskalaisessa teknisessä korkeakoulussa (École polytechnique) vuonna 1971, Orléan alkoi työskennellä INSEE-instituutissa (Institut national de la statistique et des études économiques) vuonna 1974, ja siirtyi vuonna 1987 vuonna CNRS:n (Centre national de la recherche scientifique) tutkijaksi. André Orléan on myös jäsenenä Commission des opérations de bourse nimisessä tieteellisessä neuvostossa. Vuodesta 2006 alkaen hän on työskennellyt johtotehtävissä (directeur d'études) École des hautes études en sciences sociales(EHESS) -korkeakoulussa.
Orléan on ollut ranskalaisten poliittisen taloustieteen yhdistyksen (l'association française d'économie politique (AFEP)) johtaja joulukuusta 2009 alkaen. Hän on myös jäsen järjestössä les économistes atterrés (suom. pysäytetyt taloustieteilijät).
Vuonna 2011 Orléanille myönnettiin filosofi Paul Ricœurin nimeä kantava Prix Paul Ricœur -tunnustuspalkinto.
Ajattelu.
Orléan edustaa niin sanottua regulaation koulukuntaa (ransk. l'école de la régulation) ja suhtautuu kriittisesti yliopistomaailmassa hallitsevaan ortodoksiseen tai uusklassiseen taloustieteen koulukuntaan tai suuntaukseen. Teoksessaan L'Empire de la valeur (suom. Arvon valtakunta) Orléan analysoi taloudellisen arvon käsitettä pyrkien osoittamaan, miten niin uusklassinen, marxilainen kuin itävaltalainen taloustiede sitoutuvat premissiensä osalta tieteellisesti kestämättömään ja virheelliseen arvon käsitteeseen, ja mitä kautta taloustiede olisi sen perusteita koskevan reformin tarpeessa. Orléan soveltaa taloustieteellisessä ajattelussaan René Girardin teoriaa mimeettisestä halusta, jonka hän katsoo olevan välttämätön niin taloudellisen arvon olemuksen kuin finanssimaailman dynamiikan ymmärtämiseksi. Esimerkiksi taloudelliset kuplat syntyvät Olréanin mukaan mimeettisen laumakäyttäytymisen kautta samaan tapaan kuin John Maynard Keynes esitti; kollektiivinen mielipide heijastaisi paremminkin toisten sijoittajien mielipidettä kuin todellista tietoa markkinoista. 
Orléan on julkaissut ajatuksiaan tieteellisissä julkaisuissa sekä kirjoina. Hänen teoksensa "L'Empire de la valeur" on käännetty englanniksi.
Iso Koivusaari

Iso Koivusaari () on yksityinen, kaislarantainen kesähuvilasaari Itä-Helsingissä, Marjaniemen edustalla. Se on suurin Marjaniemen saarista. Sen pinta-ala on noin 6 hehtaaria. Saarella on kaksi huvilaa 1920-luvulta ja viisi uudempaa asuinrakennusta, uusin 2000-luvulta. Saari sai asemakaavan 2000-luvun alussa. Saaren eteläpuolella on jo ainakin 1940-luvulta lähtien ollut laivan hylky miltei vesirajassa.
Itäinen Iiluoto

Itäinen Iiluoto () on yksityinen kesähuvilasaari Vuosaaren Kallahdenniemen eteläpuolella Helsingissä. Sen pinta-ala on 0,8 hehtaaria, pituus noin 120 metriä ja leveys noin 70 metriä. Saarella on kaksi palstaa, joista toisella on huvila 1910-luvulta ja toisella 1930-luvulta.
Killingholma

Killingholma () on Helsingin kaupungin omistama saari Laajasalon pohjoisrannalla, vastapäätä Herttoniemenrannan uimarantaa. Sen pinta-ala noin kolme hehtaaria ja pituus 250 metriä. Saari on osa Tullisaaren kartanopuistoksi kutsuttua puistoaluetta. Varsinaiseen kartanopuistoon saaren yhdistää jalankulun ja pyöräilyn silta. Vuosina 1879–1965 saari oli yksityinen kesähuvilasaari. Siellä oli kaksi huvilaa ja yksi pienempi asuinrakennus. Huviloista uudemman, eteläpuolen huvilan, rakennutti vuonna 1906 Aino Ackté äidilleen Emmy Achtélle. Talon suunnitteli arkkitehtitoimisto Valter Jung &amp; Emil Fabricius. 1960-luvulla Helsingin kaupunki puratti saaren kaikki rakennukset.
Lokakuun manifesti

Lokakuun manifesti oli Venäjän keisari Nikolai II:n vuoden 1905 vallankumouksen aikana 30. lokakuuta (J: 17. lokakuuta) 1905 antama julistus, joka merkitsi itsevaltiudesta luopumista ja perustuslailliseen monarkiaan siirtymistä. Lokakuun manifestissa luvattuja kansalaisoikeuksia ja parlamentaarista hallintoa ei toteutettu täydessä laajuudessaan, joten manifestin on toisaalta sanottu jättäneen itsevaltiuden ytimen koskemattomaksi.
Manifestin synty.
Vallankumous Venäjällä oli lokakuussa 1905 radikalisoitunut yleislakoksi, joka alkoi Pietarissa tehtaiden sulkeutumisena 26. (13.) lokakuuta ja levisi nopeasti. Koko pääkaupunki seisahtui ja jopa ministeriöiden henkilökunta meni lakkoon. Yritykset lopettaa lakko armeijan avulla johtivat väkivaltaisiin yhteenottoihin Pietarissa. Tässä tilanteessa Nikolai II joutui valitsemaan joko sotilasdiktatuuriin turvautumisen tai vallankumouksellisten lepyttelemisen antamalla Venäjälle vaadittu perustuslaki. Ministeri Sergei Witten neuvosta hän päätti valita jälkimmäisen vaihtoehdon, tosin lähinnä taktisista syistä. Aleksandr Obolenski ja Nikolai Vuitš valmistelivat Witten valvonnassa ”Manifestin valtakunnan järjestyksen parantamisesta”, jonka Nikolai II allekirjoitti 30. lokakuuta.
Manifestissa keisari lupasi turvata kaikille alamaisilleen kansalaisoikeudet, kuten henkilökohtaisen loukkaamattomuuden, sananvapauden, painovapauden ja yhdistymisvapauden. Lisäksi hän lupasi, että suunnitteilla ollut parlamentti eli duuma tultaisiin valitsemaan laajalla äänioikeudella ja kaikki lait vaatisivat vastaisuudessa duuman hyväksynnän.
Seuraukset.
Lokakuun manifesti vakuutti huomattavan osan Venäjän maltillisesta oppositiosta, joka oli valmis luopumaan vallankumouksellisista toimista. Tämä mahdollisti keisarille vallankumouksen tukahduttamisen. Pietarin työläiset eivät luottaneet keisarilliseen julistukseen, vaan vaativat kansalaisoikeuksien välitöntä toteuttamista. Kun poliittisille vangeille oli myönnetty osittainen yleinen armahdus, Pietarin neuvosto määräsi lopettamaan yleislakon 3. marraskuuta (21. lokakuuta).
Vasta saatuaan tilanteen hallintaansa tsaarin hallinto alkoi toteuttaa manifestiin sisältyneitä lupauksia. Puolueiden, ammattiliittojen ja oppositiolehtien toiminta laillistettiin. Eräs uusista perustuslailliseen monarkiaan sitoutuneista porvarillisista puoleista otti nimekseen lokakuun manifestiin viittaavan ”Lokakuun 17. päivän liitto”. Tsaarin hallinnon valmistelema perustuslaki saatettiin voimaan 6. toukokuuta (23. huhtikuuta) 1906. Siihen sisältyneet kansalaisoikeudet olivat kuitenkin suppeammat kuin mitä lokakuun manifestissa oli luvattu. Uusi parlamentti ei saanut ehdotonta lainsäädäntövaltaa, sillä sen budjettivalta jäi rajalliseksi eikä hallituksen tarvinnut nauttia sen luottamusta. Lisäksi parlamentin kahdesta kamarista vain alempi eli valtakunnanduuma valittiin yleisillä vaaleilla.